CELEX: 62018TN0460
Language: mt
Date: 2018-07-26 00:00:00
Title: Kawża T-460/18: Rikors ippreżentat fis-26 ta’ Lulju 2018 – eSlovensko Bratislava vs Il-Kummissjoni

17.9.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 328/53
            
         
      Rikors ippreżentat fis-26 ta’ Lulju 2018 – eSlovensko Bratislava vs Il-Kummissjoni
      (Kawża T-460/18)
      (2018/C 328/73)
      Lingwa tal-kawża: l-Ingliż
      
         Partijiet
      
      
         Rikorrenti: eSlovensko Bratislava (rappreżentant: B. Fridrich, avukat)
      
         Konvenuta:Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni, jiġifieri l-att ġuridiku individwali intitolat “Payment by offsetting by outstanding claims and debts” (Ħlas permezz ta’ tpaċija bejn krediti u debiti eżiġibbli) li l-Kummissjoni Ewropea, servizz ta’ Implimentazzjoni tal-Baġit (Baġit Ġenerali u FED), adottat fit-22 ta’ Ġunju 2018 u li għandu n-numru ta’ referenza BUDG/DGA/C4/LM/24307;
               
            
                  —
               
               
                  tikkundanna lill-Kummissjoni tħallas l-ispejjeż eliġibbli lir-rikorrenti (numru tal-entrata fir-reġistru 42412439), bħala benefiċjarja inizjaliu parti kontraenti għall- ftehim tal-għotja finanzjarja INEA/CEF/ICT/A2015/1154788, Action 2015-SK-IA-0038 – “Slovak Safer Internet Centre IV”, conformément għal dan il-ftehim ta’ għotja finanzjarja valida u effikaċji, u b’mod partikolari għall-Artikolu 4.1.3;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv, li huwa intiż li jannulla d-deċiżjoni kkontestata, huwa bbażat fuq il-ksur tar-regola tad-dritt dwar l-applikazzjoni tat-trattati, b’mod iktar speċifiku l-evalwazzjoni ġuridika żbaljata taċ-ċirkustanzi u l-fatti tat-tpaċija, peress li, konformement mal-insenjament fis-sentenza Plaumann, ir-rikorrenti (numru tal-entrata fir-reġistru 42412439) hija kkonċernata direttament minn din id-deċiżjoni u li din id-deċiżjoni għandha impatt negattiv dirett fuqha.
               
            
                  2.
               
               
                  It-tieni motiv, li huwa intiż li jikkundanna lill-Kummissjoni li tħallas l-ispejjeż eliġibbli lir-rikorrenti, bħala benefiċjarja inizjali u parti kontraenti għall-ftehim ta’ għotja finanzjarja INEA/CEF/ICT/A2015/1154788, Action 2015-SK-IA-0038 – “Slovak Safer Internet Centre IV”, konformement għal dan il-ftehim ta’ għotja validu u effikaċji, u b’mod partikolari skont l-Artikolu 4.1.3 tiegħu, huwa bbażat fuq il-fatt li l-Kummissjoni hija kompetenti sabiex tirregola kwistjonijiet ta’ implimentazzjoni ta’ proġetti u ta’ trasferimenti finanzjarji li huma relatati mal-kuntratt validu u effikaċji eżistenti bejn il-Kummissjoni u r-rikorrenti.
                  
                              —
                           
                           
                              Id-deċiżjoni kkontestata tal-Kummissjoni hija bbażata fuq l-Artikolu 68 tar-Regolament Finanzjarju, (1) li jipprevedi “[j]eħtieġ li jiġu stabbiliti r-regoli relatati mal-inventarju tal-proprjetà u li jiġu ċċarati r-responsabbiltajiet rispettivi f’dan il-qasam tal-uffiċjali tal-kontabilità u tal-uffiċjali awtorizzanti, kif ukoll ir-regoli applikabbli għall-bejgħ mill-ġdid ta’ proprjetà li tkun iddaħħlet fl-inventarju bil-għan li l-assi jkunu ġestiti b’mod effiċjenti”. F’dan ir-rigward, ir-rikorrenti tenfasizza li hija informat lill-Kummissjoni diversi drabi li, fil-proċedura mibdija kontra tagħha, il-Kummissjoni tfixklitha ma’ assoċjazzjoni oħra, li ħadmet fi proġetti preċedenti tal-istess natura.
                           
                        
            
                  3.
               
               
                  It-tielet motiv huwa intiż li jikseb il-kundanna tal-Kummissjoni għall-ispejjeż. Fid-dawl tal-argumenti msemmija iktar ’il fuq u fir-rigward tan-natura arbitrarja allegata tad-deċiżjoni kkontestata, ir-rikorrenti talbet li tiġi rrimborsata tal-ispejjeż inkorsi fil-proċedura quddiem il-Qorti Ġenerali, kif ukoll tal-ispejjeż ta’ assistenza legali sostnuti fil-kuntest ta’ din it-talba.
               
            
         (1)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1).